T. Cabaj, poslanec: (2004-10-21):
Viete, že v priebehu tohto roka sme riešili novelu zákona, respektíve nakoniec z toho vznikol nový zákon o voľbách do Národnej rady, kde tento v podstate vychádzal z pôvodného zákona č. 80/1990 Zb., podľa ktorého sa zabezpečovali doterajšie voľby do Národnej rady. Tento nový prijatý zákon bol najskôr vrátený pánom prezidentom na opätovné prerokovanie a po opätovnom schválení v Národnej rade nadobudol účinnosť 1. októbra. Nestáva sa často, aby v takom krátkom čase po nadobudnutí účinnosti sa predkladala novela tohto zákona, ale podstatnej väčšine poslancov je známa skutočnosť, ktorá je riešená v tomto návrhu zákona, a to z jednoduchého dôvodu, že nový zákon o voľbách do Národnej rady č. 333/2004 Z. z. bol novší alebo upravenejší, by som to tak povedal, v porovnaní s pôvodným zákonom, a to v § 47, kde sa riešilo nastupovanie náhradníkov. Len pre informáciu uvediem, že v odseku 1: „Ak sa uprázdni počas volebného obdobia mandát, nastupuje náhradník tej istej politickej strany alebo koalície podľa poradia, v akom bol uvedený na kandidátnej listine. Ak však boli na kandidátnej listine uplatnené prednostné hlasy, nastupuje z kandidátov ten, ktorý získal aspoň tri percentá prednostných hlasov a z tých kandidátov, ktorý dostal najvyšší počet prednostných hlasov.“ Tí, ktorí sa venujete trochu voľbám a volebným zákonom, veľmi rýchlo zistíte, že je tu zmena proti pôvodnému zákonu, ktorý platil do 31. októbra, ktorý hovoril o nastupovaní náhradníkov tak, že na uprázdnený mandát deleguje politická strana svojho kandidáta a na základe tejto delegácie potom tento nastupuje na uprázdnený mandát. Chcem však upozorniť na skutočnosť, že v mojej novele, ktorú predkladám, upravujem tento § 47, ktorý hovorí o nastupovaní náhradníkov v prvej vete. Ešte raz prečítam prvú vetu: „Ak sa uprázdni počas volebného obdobia mandát, nastupuje náhradník tej istej politickej strany alebo koalície podľa poradia, v akom bol uvedený na kandidátnej listine.“ Predkladám návrh tak, aby sa tento nový volebný zákon upravil presne v znení, ako bol pôvodne platný zákon v tomto paragrafe, kde sa riešila otázka nastúpenia náhradníkov, a to znie: „Ak sa uprázdni mandát počas volebného obdobia Národnej rady Slovenskej republiky, nastupuje náhradník tej istej politickej strany, ktorého určí politická strana z kandidátov poslancov uvedených na jej kandidátnej listine s prihliadnutím na odbornosť poslanca, ktorého mandát sa uprázdnil.“ Veľmi jednoduché zdôvodnenie pre tento návrh je, viete, že už účinnosť tohto zákona sa posúvala po nastúpení náhradníkov za poslancov, ktorí boli zvolení vo voľbách za poslancov do Európskeho parlamentu, a politické strany navrhli svojich kandidátov, teda zástupcov, ktorí nastúpili na uprázdnené mandáty do parlamentu, podľa pôvodného zákona. Ak by sme neprijali túto malú novelu a riešili nastupovanie náhradníkov tak, ako to bolo doteraz, zaviedli by sme režim tzv. dvojakých poslancov v tomto parlamente, pretože doteraz platil zákon, ktorý hovoril, že náhradníkom sa stával ten kandidát politickej strany, ktorého určila politická strana, ale menil poradie iba vtedy, ak získal najmenej 10 % preferenčných hlasov. To znamená, jedni poslanci boli posudzovaní doteraz podľa zákona a kvóra 10-percentných preferenčných hlasov, teraz podľa nového zákona v polovičke volebného obdobia budú nastupovať náhradníci, ktorí sú posudzovaní podľa kvóra 3 %. To znamená, že to sú tie rozdiely a zmena volebných pravidiel počas volebného obdobia, preto aj z tohto dôvodu ten návrh predkladám. Len pre poriadok poviem, že ak by tento zákon bol platil, tak z jednotlivých politických strán podľa preferenčných hlasov od začiatku volebného obdobia by boli museli sedieť v parlamente za HZDS pán Cuper a Tóthová, za KDH pani Sabolová a za SMK József Kvarda. To boli tí poslanci, ktorých sa bezprostredne táto skutočnosť dotýkala a jednoducho nenastúpili do parlamentu, pretože zákon hovoril o 10-percentnom kvóre. Ak teraz dochádza k zmene, to znamená, dochádza k zmene pravidiel. A navyše treba povedať, že ak by sme išli postupne podľa výsledkov volieb do Národnej rady a podľa preferenčných hlasov, zistíme podľa poradia, že takmer všetky politické strany, ktoré riešili otázku náhradníka, nezaradili doteraz do parlamentu tých, ktorí už tu podľa tohto zákona mali byť, ale riešili si podľa rozhodnutia politickej strany a Národná rada im to odobrila, pretože im to zákon umožňoval. Takže z tohto dôvodu predkladám túto malú novelu, aby zostali zachované rovnaké pravidlá pre celé volebné obdobie, to znamená, žeby si politická strana naďalej navrhovala na uprázdnené miesto svojho náhradníka, pričom, samozrejme, v zákone zostáva zachované 3-percentné kvórum, pretože to bolo prijaté aj s výhľadom pre budúce voľby do Národnej rady. Úmyselne nehovorím o tej druhej vete. To znamená, preto aj moja novela je veľmi jednoduchá, mení sa iba prvá veta, ktorá hovorí o kvóre, podľa ktorého nastupujú náhradníci podľa rozhodnutia politickej strany. A po najbližších voľbách takisto v zákone zostáva zachované 3-percentné kvórum na uplatnenie preferenčných hlasov tak, ako sme v zákone prijali v tomto parlamente tento rok. Nebude mať zákon žiaden dosah na štátny rozpočty ani rozpočty miest, ani zamestnanosť, ani životné prostredie. A chcem konštatovať, že predložený návrh zákona je v súlade s Ústavou Slovenskej republiky, s medzinárodnými zmluvami, ktorými je Slovenská republika viazaná. Dámy a páni, toľko k mojej predkladacej správe. Chcem vás poprosiť, keby sme uvedený návrh novely zákona o voľbách do Národnej rady posunuli do druhého čítania tak, aby sme mohli usporiadať pravidlá, resp. aby sme nezadávali možnosť prípadným kandidátom, ktorí by využili svoje právo a obrátili by sa na Ústavný súd, že tento zákon svojím spôsobom pôsobí retroaktívne, pretože mení pravidlá hry počas funkčného obdobia v Národnej rade. Ďakujem veľmi pekne za pozornosť. (Potlesk.)